شاہ منور سچیار

سید منور شاہ سچیار کا تعلق سادات گردیزی سے تھا۔ آپ جد امجد خطہ پوٹھوہار میں تشریف لائے تھے۔ آپ کا فیضان آپ کی اولاد کی صورت میں کشمیر میں بھی جاری و ساری ہے۔

 تعارف 
شاہ منور سچیار گردیزی عظیم عارف کامل اور ولی اللہ ہیں۔ آپ سید احمد شاہ گردیزی کے پوتے اور ولی کامل سید نور محمد شاہ گردیزی کے فرزند ارجمند ہیں۔ آپ سید یوسف شاہ گردیزی ملتانی کی اولاد میں سے پانچویں پشت میں ولی کامل ہیں۔ آپ کے جد امجد سید احمد شاہ گردیزی نے ملتان سے ہجرت کر کے خطہ پوٹھوہار میں گلی دان کو رشد و ہدایت کا مرکز بنایا۔ آپ کے جد امجد کا مزار گلی دان قلعہ اکبر بادشاہ میں مرجع خلائق ہے۔

 سلسلۂ نسب 
سید منور سچیار شاہ گردیزی کا سلسلۂ نسب کچھ یوں ہے۔
 شاہ منور سچیار بن سید نور محمد شاہ بن سید احمد شاہ تذکرہ اولیائے پوٹھوہار مولف مقصود احمد صابری صفحہ 126 بن سید عبد الصمد شاہ بن سید احمد شاہ عماد الدین بن سید یوسف گردیزی تذکرہ اولیائے پوٹھوہار مولف مقصود احمد صابری صفحہ 123 ، 124 بن سید ابو بکر شاہ بن شاہ قسور گردیزی بن شیخ ابی عبد اللہ محمود غزنوی بن شیخ حسین بن امام محمد مشکان بغدادی بن امام علی بن سید حسین بن علی الخارصی بن امام محمد دیباج بن امام جعفر صادق علیہ السلام تذکرہ اولیائے ملتان مولف امتیاز حسین شاہ صفحہ 74آپ کا نسب سید قمر عباس اعرجی حسینی ہمدانی نے اپنی کتاب مدرک الطالب فی نسب آل ابی طالب اور روضۃ الطالب فی اخبار آل ابی طالب میں بیان کی ہے.

 رشد و ہدایت 
سید شاہ منور سچیار گردیزی نے اپنے جد امجد کی طرح رشد و ہدایت کے لیے خطہ پوٹھوہار کو مسکن بنایا۔ آپ نے بارہ کہو کے نزدیک پھلگراں ضلع اسلام آباد میں سکونت اختیار کی۔ آپ لوگوں کو معرفت و حقیقت کے راستے سے آشنا کرتے رہے۔ آپ اپنے وقت کے ایسے ولی کامل تھے کہ اس دور میں آپ کی نظیر اور مثال نہ تھی۔ ہر طرف آپ کی دھوم اور چرچا تھا۔ خطہ پوٹھوہار کے چاروں جانب آپ کی ولایت ہی کا فیضان تھا۔ آپ انتہائی سیف زبان تھے۔ زبان ترجمان سے جو بات نکلتی ویسا ہی ہو کے رہتا۔ آنے والے سائلین اور مصیبت زدہ اپنی خالی جھولیاں دامن مراد سے بھر کر واپس جاتے۔ آپ کے در پر آنے والا کوئی شخص بھی مایوس نہ گیا۔ اپنے تو اپنے بیگانے (غیر مسلم) بھی آپ کے فیضان کی بدولت مالا مال ہوتے رہے۔ آپ بلا امتیاز و تفریق سب سے پہلے ملتے اور ہر ایک کی بات اچھی طرح سنتے اور سب کو شفقت و محبت کی نظر سے دیکھتے تھے۔

 عبادت و ریاضت 
سید منور سچیار عبادت و ریاضت میں یکتا روزگار تھے۔ آپ دن رات عبادت الہی میں مشغول رہتے تھے۔ نماز پنجگانہ کا خصوصی اہتمام فرماتے اور آنے والوں کو بھی اس کی تاکید فرماتے تھے۔ تہجد، دیگر نوافل اور اوراد و وظائف کی مکمل پابندی آپ کا شعار رہا۔ آپ حسن و جمال میں یکتا اور اخلاق محمدی کا عملی پیکر تھے۔ آپ کا فیضان پھلگراں ضلع اسلام آباد سے نکل کر آپ کی اولاد کی صورت میں کشمیر، ہزارہ، کاغان اور راولپنڈی تک پہنچا ہے جس سے لاکھوں افراد مستفید ہو رہے ہیں۔

 لقب سچیار 
سید منور شاہ گردیزی کے اسلام آباد کی عظیم روحانی شخصیت سید عبد الطیف شاہ قادری المعروف امام بری سرکار کے ساتھ اچھے تعلقات تھے۔ آپ امام بری سرکار کے ہمصر بزرگ کامل تھے۔ سید منور شاہ کو امام بری سرکار نے سچیار کا لقب عطا کیا تھا۔

 وصال 
سید منور سچیار کا وصال 1016ھ میں اکبر بادشاہ کے دور میں ہوا۔ آپ کا مزار پھلگراں بہارہ کہو اسلام آباد میں مرجع خلائق ہے۔

 اولاد 
سید منور سچیار کی اولاد پاک سے کشمیر میں کئی اولیائے کرام گذرے ہیں۔ کشمیر میں سوہاہوہ شریف کے بزرگ، سرچھہ شریف کے بزرگ اور چناٹ شریف کے بزرگ یہ سب آپ ہی کی اولاد میں سے ہیں۔ تذکرہ اولیائے پوٹھوہار مولف مقصود احمد صابری صفحہ 126 ، 127
شاہ منور سچیار کے بارہ بیٹے تھے۔ ان میں تین کے نام درج ذیل ہیں۔
 سید منصور شاہ گردیزی
 سید عین الملک شاہ گردیزی
 سید نظام شاہ گردیزی فوز المقال فی خلفائے پیر سیال جلد اول مولف حاجی محمد مرید احمد چشتی صفحہ 214

 حوالہ جات 

زمرہ:1016ھ کی وفیات
زمرہ:اسلام آباد کی شخصیات